Illum, il-President Ursula von der Leyen laqgħet il-konsulenti xjentifiċi tal-Istati Membri dwar il-COVID-19 għall-ewwel laqgħa tal-pjattaforma ta' konsulenza xjentifika tal-UE dwar il-COVID-19. Il-pjattaforma se tiffaċilita pariri xjentifiċi aktar koordinati dwar l-approċċ għall-miżuri tas-saħħa pubblika tal-COVID-19 tal-Istati Membri madwar l-UE. Tikkomplementa l-bord konsultattiv tal-President dwar il-COVID-19 u l-ħidma taċ-Ċentru Ewropew għall-Prevenzjoni u l-Kontroll tal-Mard (ECDC). Il-laqgħa tal-lum kienet ippreseduta mill-Kummissarju għas-Saħħa u s-Sikurezza Alimentari, Stella Kyriakides. Attenda wkoll il-Professur Peter Piot, Konsulent Speċjali tal-President dwar il-COVID-19. Il-konsulenti xjentifiċi ddiskutew l-aktar ambjenti effettivi għall-użu tat-testijiet rapidi tal-antiġenu u l-aktar applikazzjoni effettiva tal-iżolament u l-kwarantina biex tiġi kkontrollata l-firxa tal-virus. Id-diskussjonijiet tagħhom dwar dawn il-punti u dawk futuri se jservu ta' informazzjoni għall-kontenut u l-koordinazzjoni tal-politika tal-UE u tal-Istati Membri, u jikkomplementaw is-sorsi eżistenti ta' konsulenza xjentifika mill-aġenziji tal-UE u sorsi oħra. Il-President tal-Kummissjoni Ewropea, Ursula von der Leyen, qalet: “Biex ngħelbu l-coronavirus, neħtieġu li l-aqwa xjenzati jaħdmu flimkien u jsibu soluzzjonijiet kontra l-virus, malajr. Huwa għalhekk li qed inlaqqgħu l-aqwa konsulenti xjentifiċi tal-Ewropea biex jiddibattu u jagħtu pariri dwar l-aqwa modi li ta' min insegwu għal affarijiet bħall-ittestjar jew l-iżolament. Dan se jgħinna nidentifikaw l-aktar miżuri effettivi u jagħti spinta lill-istrateġija koordinata fl-Unjoni Ewropea kollha.” Stella Kyriakides, il-Kummissarju għas-Saħħa u s-Sikurezza Alimentari, qalet: “Mindu faqqgħet il-kriżi tal-COVID-19, l-aktar sfida sinifikanti kienet il-koordinazzjoni tal-miżuri nazzjonali. Il-pjattaforma xjentifika li qed invaraw illum mal-konsulenti xjentifiċi mill-Istati Membri kollha se jkollha rwol kruċjali biex tiżgura li d-deċiżjonijiet importanti li jolqtu l-ħajja ta' kuljum taċ-ċittadini tagħna, bħall-ittestjar u l-kwarantini, jissejsu fuq l-aqwa għarfien xjentifiku disponibbli u jkunu koordinati sew fl-Unjoni kollha.” Il-President von der Leyen u l-mexxejja tal-UE-27 se jiddiskutu l-eżiti tal-ewwel laqgħa tal-pjattaforma matul il-vidjokonferenza tagħhom, fid-19 ta' Novembru. Kuntest Matul il-vidjokonferenza tad-29 ta' Ottubru, il-kapijiet tal-istat jew il-gvern tal-UE u l-President von der Leyen iddeċidew li jwaqqfu l-pjattaforma, li se tiltaqa' fuq bażi regolari u skont il-ħtieġa. Il-pjattaforma se tikkomplimenta il-bord konsultattiv imwaqqaf mill-Kummissjoni fis-17 ta' Marzu 2020 biex jifformula linji gwida għar-rispons tal-UE msejsa fuq ix-xjenza u jikkoordina l-miżuri tal-ġestjoni tar-riskju. Għal aktar informazzjoni Ir-Rispons tal-UE għall-Coronavirus Ħarsa ġenerali lejn ir-Rispons tal-Kummissjoni